D Ô V O D O V Á    S P R Á V A

A. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 50/2011 Z. z. o vyšetrovaní námorných nehôd a námorných mimoriadnych udalostí v znení nariadenia vlády Slovenskej republiky č. 15/2019 Z. z., sa predkladá na základe úlohy B.12. z uznesenia vlády SR č. 196/2025 zo 7. apríla 2025 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc. 
	Návrhom nariadenia vlády dochádza k transpozícii smernice Európskeho parlamentu a Rady (EÚ) 2024/3017 z 27. novembra 2024, ktorou sa mení smernica Európskeho parlamentu a Rady 2009/18/ES, ktorou sa ustanovujú základné zásady upravujúce vyšetrovanie nehôd v sektore námornej dopravy, a zrušuje nariadenie Komisie (EÚ) č. 1286/2011. 

Cieľom návrhu nariadenia vlády je ustanovenie pravidiel bezpečnostného vyšetrovania námorných nehôd a námorných mimoriadnych udalostí, s cieľom chrániť námornú bezpečnosť a morské prostredie. Účelom nariadenia vlády nie je pripisovať vinu, ale zisťovať príčiny a navrhovať nápravné opatrenia na predchádzanie námorným nehodám a mimoriadnym udalostiam. Návrh nariadenia vlády reflektuje potrebu transpozície smernice (EÚ) 2024/3017, ktorá odráža zmeny v medzinárodnom regulačnom prostredí a technologickom vývoji.  

Návrh nariadenia vlády nepredpokladá žiaden vplyv na rozpočet verejnej správy, vplyvy na limit verejných výdavkov, vplyv na podnikateľské prostredie, sociálne vplyvy, vplyv na životné prostredie, vplyv na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.

Návrh nariadenia vlády je v súlade s ústavou, s ústavnými zákonmi a nálezmi ústavného súdu, s inými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. 

Návrh nariadenia vlády nie je predmetom vnútrokomunitárneho pripomienkového konania.


B. Osobitná časť

Čl. I
K bodu 1
Legislatívnotechnická úprava súvisiaca s transpozíciou smernice Európskeho parlamentu a Rady (EÚ) 2024/3017 z 27. novembra 2024, ktorou sa mení smernica Európskeho parlamentu a Rady 2009/18/ES, ktorou sa ustanovujú základné zásady upravujúce vyšetrovanie nehôd v sektore námornej dopravy, a zrušuje nariadenie Komisie (EÚ) č. 1286/2011 (Ú. v. EÚ L, 2024/3017, 6.12.2024), ktorou sa zavádza pojem „bezpečnostné vyšetrovanie“.

K bodu 2 a 21
Legislatívnotechnická úprava súvisiaca s novelou zákona č. 435/2000 Z. z. o námornej plavbe v znení neskorších predpisov (čl. IX návrhu zákona o civilnom letectve a o zmene a doplnení niektorých zákonov – p. t. 1446), ktorou sa zrušuje odborná vyšetrovacia komisia na vyšetrovanie námornej nehody a námornej mimoriadnej udalosti. 

K bodu 3 a 16
Legislatívnotechnická úprava súvisiaca s transpozíciou smernice (EÚ) 2024/3017, ktorou sa vypúšťa pojem vážna námorná nehoda v nadväznosti na to, dochádza k vypusteniu postupov pri vyšetrovaní vážnej námornej nehody. 

K bodu 4
Legislatívnotechnická úprava vnútorného odkazu súvisiaca s bodom 3. 

K bodu 5
Úprava súvisiaca s transpozíciou smernice (EÚ) 2024/3017 z,  ktorou sa upravuje rozsah  výkonu vyšetrovania s ohľadom na zníženie rizika budúcej námornej nehody, zároveň dochádza aktualizácii usmernení, ktorými je vyšetrovateľ povinný sa riadiť v rámci vyšetrovania. 

K bodom 6 a 7
Ustanoveniami sa upravuje povinnosť vyšetrovateľa pomáhať vyšetrovaciemu orgánu iného členského štátu pri výkone vyšetrovania, za predpokladu, že Slovenská republika je štátom s podstatným záujmom a pokiaľ je to prakticky možné. Zároveň dochádza k vypusteniu zodpovednosti za vyšetrovanie námornej nehody alebo námornej mimoriadnej udalosti, ktorej účastníkom je osobná loď ro-ro alebo vysokorýchlostné osobné plavidlo určené na prepravu viac ako 12 cestujúcich za predpokladu, že sa námorná nehoda alebo námorná mimoriadna udalosť stala v teritoriálnych alebo vnútorných vodách vzhľadom na vnútrozemský charakter Slovenskej republiky. 

K bodom 8, 11, 12 a 15
Úprava súvisiaca s rozšírením oprávnenia vyšetrovateľa na voľný prístup k informáciám zapisovaným aj prostredníctvom zjednodušeného zapisovača údajov o plavbe S-VDR a nakladanie s týmito informáciami. S-VDR bol navrhnutý pre už existujúce (staršie) nákladné námorné lode, kde by inštalácia VDR bola technicky príliš náročná alebo neúmerne drahá. Systém S-VDR podľa Medzinárodného dohovoru o bezpečnosti ľudského života na mori (SOLAS), ktorým sú povinne vybavené staršie námorné lode (postavené pred júlom 2002), spĺňa aj kritériá smernice (EÚ) 2024/3017.



K bodu 9 a 10
V súlade so  smernicou (EÚ) 2024/3017 sa ustanovuje povinnosť vyšetrovateľa začať bezpečnostné vyšetrovanie bezodkladne po tom, ako dostal oznámenie o námornej nehode alebo námornej mimoriadnej udalosti a rozšírený výpočet podkladov získaných počas bezpečnostného vyšetrovania, na ktoré sa vzťahuje zákaz sprístupňovania na iné účely ako vyšetrovanie s výnimkou verejného záujmu a prípadov, kedy prínos sprístupnenia prevažuje nad nepriaznivými vnútroštátnymi a medzinárodnými dôsledkami.

K bodu 13
Vyšetrovacie orgány členských štátov v rámci spolupráce pri bezpečnostnom vyšetrovaní námorných nehôd a námorných mimoriadnych udalostí vypracúvajú usmernenia, ktoré majú zabezpečiť, aby sa bezpečnostné vyšetrovania vykonávali jednotným spôsobom. Zosúlaďuje sa pojem „usmernenie“ so smernicou (EÚ) 2024/3017. 

K bodu 14
Úprava súvisiaca s prijatím Kódexu medzinárodných noriem a odporúčaných postupov pre bezpečné vyšetrovanie námorných nehôd alebo námorných mimoriadnych udalostí prijatým rezolúciou IMO MSC.255(84) zo 16. mája 2008 (ďalej len „kódex IMO pre vyšetrovanie nehôd“), ktorým bol zrušený Kódex IMO o vyšetrovaní námorných nehôd a mimoriadnych udalostí prijatý rezolúciou IMO A.849(20) z 27. novembra 1997. 

K bodu 17
Úprava súvisiaca s transpozíciou smernice (EÚ) 2024/3017, ktorou sa zrušilo ustanovenie o povinnosti zasielať kópiu zjednodušenej správy Európskej komisii.

K bodu 18
Úprava súvisiaca so zavedením povinnosti vyšetrovateľa elektronicky nahlasovať námorné nehody a námorné mimoriadne udalosti a v prípade výkonu vyšetrovania, údaje vyplývajúce z vyšetrovania prostredníctvom Európskej informačnej platformy o námorných nehodách s cieľom zaistiť konzistentné vykonávanie bezpečnostných vyšetrovaní členskými štátmi Európskej únie. 

K bodu 19 
Úprava súvisiaca s transpozíciou smernice (EÚ) 2024/3017,  ktorou sa dopĺňa zoznam údajov o námorných nehodách alebo mimoriadnych udalostiach, o povinnosť oznamovať poškodenie nákladu vrátane kontajnerov stratených na mori. Uvedené údaje sa oznamujú prostredníctvom Európskej informačnej platformy o námorných nehodách.

K bodu 20
Úprava súvisiaca s transpozíciou smernice (EÚ) 2024/3017, ktorou sa definuje smrteľné zranenie z dôvodu určenia času, v ktorom musí dôjsť k úmrtiu osoby po námornej nehode, aby sa námorná nehoda mohla považovať za veľmi vážnu námornú nehodu a bezpečnostné vyšetrovanie bolo povinné v takom prípade vykonať. 

K bodu 21
Transpozičná príloha sa dopĺňa o transponovanú smernicu (EÚ) 2024/3017.

Čl. II
[bookmark: _GoBack]Ustanovuje sa účinnosť v súlade s lehotou na transpozíciu smernice (EÚ) 2024/3017. 
